## Zakon o zabrani prijenosa prava raspolaganja i korištenja određenih nekretnina u društvenom vlasništvu na druge korisnike odnosno u vlasništvo fizičkih i pravnih osoba

### NN 53/1990 (14.12.1990.), Zakon o zabrani prijenosa prava raspolaganja i korištenja određenih nekretnina u društvenom vlasništvu na druge korisnike odnosno u vlasništvo fizičkih i pravnih osoba

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o zabrani prijenosa prava raspolaganja i korištenja određenih nekretnina u društvenom vlasništvu na druge korisnike odnosno u vlasništvo fizičkih i pravnih osoba

Proglašava se Zakon o zabrani prijenosa prava raspolaganja i korištenja
određenih nekretnina u društvenom vlasništvu na druge korisnike odnosno
u vlasništvo fizičkih i pravnih osoba koji je Sabor Republike Hrvatske
donio na sjednici Vijeća udruženog rada 6. prosinca 1990., na sjednici
Vijeća općina 6. prosinca 1990. i na sjednici Društveno-političkog vijeća
6. prosinca 1990.

Klasa: 011-01/90-02/38

Urbroj : 71-90-1

Zagreb, 10. prosinca 1990.

Predsjednik Republike Hrvatske

**dr. Franjo Tuđman, v. r.**

---

## ZAKON

### o zabrani prijenosa prava raspolaganja i korištenja određenih nekretnina u društvenom vlasništvu na druge korisnike odnosno u vlasništvo fizičkih i pravnih osoba

Članak 1.

Zabranjuje se prijenos prava raspolaganja i korištenja nekretninama
koje su postale društveno vlasništvo (državno vlasništvo odnosno općenarodna
imovna), na temelju: - Zakona o nacionalizaciji najamnih zgrada i građevinskog
zemljišta ("Službeni list FNRJ", br. 52/58); - Zakona o određivanju
građevinskog zemljišta u gradovima i naseljima gradskog karaktera ("Narodne
novine", br. 30/68); - Zakona o građevinskom zemljištu ("Narodne
novine, br. 48/88 i 16/90); - Zakona o prometu zemljišta i zgrada ("Službeni
list SFRJ", br. 43/65, 57/65 i 17/67, te Zakona o preuzimanju saveznih
zakona kojima se uređuju odnosi o kojima po Ustavnim anaandmanima XX. do
XLI na Ustav SFRJ odlučuju republike ("Narodne novine", br. 52/71
i 52/73); - Zakona o potvrdi i izmjenama i dopunama Zakona o konfiskaciji
imovine i o izvršenju konfiskacije od 9. lipnja 1945. ("Službeni list
FNRJ", br. 61/46), - Zakona o prijelazu u državno vlasništvo neprijateljske
imovine i o sekvestraciji nad imovinom odsutnih osoba ("Službeni list
FNRJ", - prečišćeni tekst br. 63/46 i 105/46); - Zakona o nacionalizaciji
privatnih privrednih poduzeća ("Službeni list FNRJ", br. 98/46
i 35/48); - Zakona o potvrdi i izmjenama Zakona o postupanju s imovinom
koju su vlasnici morali napustiti u toku okupacije i imovinom koja im je
oduzeta od strane okupatora i njegovih pomagaća ("Službeni list FNRJ",
br. 64/46, 88/47 i 99/48), na druge društvene pravne osobe odnosno u vlasništvo
fizičkih i pravnih osoba. Ova zabrana traje do donošenja odgovarajućih
zakona o pretvorbi društvenog vlasništva i o ustanovljavanju vlasništva
fizičkih i pravnih osoba na nekretninama iz prethodnog stavka.

Članak 2.

Od zabrane iz članka 1. ovoga zakona izuzimaju se one nekretnine u društvenom
vlasništvu koje su društvene pravne osobe stekle kupnjom, drugim naplatnim
pravnim poslom, građenjem odnosno koje su stečene eksproprijacijom ili
davanjem na korištenje građevinskog zemljišta i ako je za te nekretnine
plaćena naknada temeljem pravomoćne odluke o plaćanju naknade, bez obzira
što je prednik te društvene pravne osobe stekao nekretnine na temelju zakona
navedenih u članku 1. ovoga zakona. Od zabrane prijenosa prava raspolaganja
i korištenja građevinskog zemljišta u društvenom vlasništvu izuzima se
gradevinsko zemljište u odnosu na osobe koje na tom zemljištu u smislu
zakonskih propisa ostvaruju prvenstveno pravo korištenja kao i ono građevinsko
zemljište na kojem nije postojalo vlasništvo građana ili građanskih pravnih
osoba.

Članak 3.

Zabrana prijenosa prava raspolaganja i korištenja utvrđena ovim zakonom
ne odnosi se na primjenu Zakona o eksproprijaciji ("Narodne novine"
br. 46/82 - prečišćeni tekst, 28/87 i 39/88).

Članak 4.

Pravni posao sklopljen ili pravni akt donesen protivno odredbama ovoga
zakona ništav je glede nekretnina koje se nalaze na teritoriju Republike
Hrvatske.

Odredba stavka 1. ovoga članka primjenjuje se i na pravne poslove i
druge pravne akte zaključene nakon 1. svibnja 1990.

Članak 5.

Vlada Republike Hrvatske na prijedlog zainteresirane osobe može odlučiti
da se određena nekretnina izuzme od zabrane utvrdene ovim zakonom, ukoliko
zainteresirana osoba da osiguranje za punu isplatu naknade za oduzete nekretnine
prema tržišnim cijenama u vrijeme plaćanja naknade.

Članak 6.

Donošenjem zakonskih propisa o vraćanju nekretnina ili plaćanju naknade
za nepokretnu imovinu oduzetu temeljem zakonskih propisa navedenih u članku
1. ovoga Zakona, a najkasnije do 31. prosinca 1991, prestaje propisana
zabrana prijenosa prava raspolaganja i korištenja nekretnina u društvenom
vlasništvu.

Članak 7.

Ovaj zakon stupa na snagu danom objavljivanja u "Narodnim novinama".

Klasa: 406-01/90-02/13

Zagreb, 6. prosinca 1990.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić,v.r.**

Predsjednik Sabora

**dr. Žarko Domljan,v.r.**

Zakon, NN 53/1990-984